遊洞霄
作者：周文璞
朝代：宋

paragraphs: 天柱青峩峩，石筍危不墮。
晃晃銀雲收，誰子開玉鎖。
崩騰放閘水，煜爚入洞火。
神境偕靈休，乃欲搜碎瑣。
媿彼朽濁顔，一得在無我。
致彼老鑄凝，披褐迎路左。
願留護銀鐺，被葉盤礴裸。
玉𥫽付九虎，遊宴升嶪峨。
爲言子速去，勤苦悔坎軻。
反樸招太和，當免運劫禍。
慟哭出青松，殘齡其或可。